Rijeka, 16. prosinca, 2019.g.

**OBJAVA ZA MEDIJE**

**ODRŽANA RADIONICA TRENDOVI U STVARANJU DJEČJIH PROGRAMA**

U organizaciji **Učionice**, integriranog programa učenja koji se provodi u sklopu projekta **Europske prijestolnice kulture**, u ponedjeljak, 16. prosinca u prostoru RiHuba **održana je radionica *Trendovi u stvaranju dječjih programa.***

Radionica upravljanja sudioničkim prostorima **bila je namijenjena budućim korisnicima fizičkog prostora Dječje kuće**, pa su tako na radionici sudjelovali **predstavnici Art kina, Gradske knjižnice Rijeka, Gradskog kazališta lutaka i Muzeja moderne i suvremene umjetnosti** **koji će kada se Dječja kuća u Art kvartu Benčić otvori sredinom 2020. godine u njoj zajednički stvarati različite programe i to se samo za djecu, već zajedno s njima.** Za osmišljavanje i provedbu raznih programa Dječja kuća će biti otvorena i raznim drugim udrugama i nezavisnim organizacijama poput Vijeća mladih Benčić čiji su predstavnici također sudjelovali na radionici.

Mentori ove cjelodnevne radionice bili su **Mateja Bizjak Petit**, Slovenka s francuskom adresom koja je direktorica inovativnog *“Centre de créations pour l'enfance de Tinqueux”* i **Teodor Celakoski**, kulturni radnik i aktivist koji je imao ključnu ulogu u iniciranju *Zaklade Kultura Nova*, te *POGON-a* u Zagrebu, a jedan je i od glavnih inicijatora i aktivista u udruzi *Pravo na grad*.

*„Važno je djecu izložiti umjetnosti i umjetničkom kreativnosti od najranije dobi“*, kaže **Mateja Bizjak Petit** koja je ukratko iznijela svoje francusko iskustvo rada u centru, odnosno Dječjoj kući.

*„Posebnost u pristupu radu s djecom u Centru u kojem ja radim jest da djeci pružamo mogućnosti ne samo da sudjeluju u raznim radionicama, već i da se susreću s umjetnicima iz različitih područja kulture kako bi što dublje ušli u određenu tematiku. U svakom djetetu leži određeni talent, a ukoliko je on baš iz nekog područja umjetnosti naša je zadaća da pomognemo djetetu da ga nastavi razvijati. Ostvarujemo dobru suradnju sa školama i u tim programima sudjeluju sva djeca, međutim provodimo i izvannastavne programe i tu su nam onda roditelji važni partneri. Kroz dugogodišnji rad s djecom primijetili smo da je jako važan i kontinuitet“*, ističe **Bizjak Petit** koja je na ovoj radionici među ostalim predstavila i takozvanu kulturnu putovnicu svakog djeteta koje sudjeluje u radu Centra Tinqueux. Putovnica prati iskustvo svakog pojedinačnog djeteta i čuva uspomene na sva događanja kojima je prisustvovao.

“Centre de créations pour l'enfance de Tinqueux” za svoj je rad 1998. godine nagrađen nacionalnom nagradom za inovacije u kulturi od strane francuskog ministarstva kulture i komunikacija dok je Mateja Bizjak Petit 2018. godine nagrađena časnom titulom viteza u području umjetnosti.

Dok je Bizjak Petit predstavila vlastito iskustvo rada u Dječjoj kući, **Teodor Celakoski** nešto je više rekao o samoj metodologiji upravljanja prostorom. *„Projekt Dječje kuće u Rijeci, izazovan je i neuobičajen samim time što se radi o prvom takvom projektu u Hrvatskoj. Njegova velika vrijednost leži u suradnji različitih institucija, međutim organizacijski upravo to je veliki izazov. Iako je*

*svima program na prvom mjestu, za uspješno funkcioniranje ustanove kakva će biti Dječja kuća u Rijeci, potrebno je sve organizacijski dobro posložiti i onda to prati provedbu programa“*, istaknuo je **Calekoski**.

Teme sudioničkog upravljanja u kulturi koje je predstavio Celakoski na najbolji su se mogući način nadovezale na iskustvo praktičnog rada Mateje Bizjak Petit, a njihovo iskustvo zasigurno će u radu koristiti i budućim korisnicima Dječje kuće.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42